钦定古今图书集成/明伦汇编/闺媛典/第065卷 > 章漠妻蔡氏
## 钦定古今图书集成/明伦汇编/闺媛典/第065卷 > 章漠妻蔡氏

按《广东通志》：“蔡氏，海阳蔡伯珪女，章漠妻。漠出游，嘱
妇善事老母。漠道死，丧归，氏抚棺恸哭曰：‘君以母嘱
妾，所不奉以终身者，死有馀戮’。由是事姑益谨。未几，
姑次女死，长婿张元森先赘于章，持议欲以氏归次
婿，氏不可。元森夫妇入据氏室，氏依宿夫柩旁，元森
乘夜犯之，妇怒骂元森，诬诉于姑。姑惑女言，反嫉氏。”
氏以情告，不听，每见辄诟之。氏忧愤成疾，以簪珥衣
饰归姑，夜投于河。邻妇王氏觉而赴救，慰解。至旦，邻
妇意其稍宽，起如厕，氏遂引刀自刎。邻妇大呼，元森
趋抱氏，氏瞪视，见元森力仆地，啮其舌以死，年三十。
潮人盛端明作《章妇行》。